รัฐบาลไทย-ข่าวทำเนียบรัฐบาล-รมว.พม. ชื่นชมสตรีไทย เก่ง ฉลาด สนับสนุนเป็นผู้นำทางการเมืองมากขึ้น
วันศุกร์ที่ 21 กุมภาพันธ์ 2563
รมว.พม. ชื่นชมสตรีไทย เก่ง ฉลาด สนับสนุนเป็นผู้นําทางการเมืองมากขึ้น
รมว.พม. ชื่นชมสตรีไทย เก่ง ฉลาด สนับสนุนเป็นผู้นําทางการเมืองมากขึ้น
วันนี้ (21 ก.พ.63) เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) บรรยายพิเศษ หัวข้อ “ผลกระทบของนวัตกรรมหรือเทคโนโลยีต่อผู้นําสตรี” ในการสัมมนาเชิงปฏิบัติการเพื่อส่งเสริมสถานภาพการมีส่วนร่วมและการตัดสินใจของสตรี รุ่นที่ 2 ซึ่งกระทรวงการพัฒนาสังคมและความมั่นคงของมนุษย์ (พม.) โดยกรมกิจการสตรีและสถาบันครอบครัว (สค.) จัดขึ้นระหว่างวันที่ 20 – 23 กุมภาพันธ์ 2563 โดยมี สตรี และผู้นําหรือแกนนําสตรีในหมู่บ้านหรือชุมชน ที่มีความสนใจทางการเมือง หรือต้องการที่จะทํางานการเมือง จาก 25 จังหวัดภาคกลาง และกรุงเทพฯ รวมจํานวน 80 คน เข้าร่วมสัมมนา ณ ห้องประชุมปรินซ์บอลรูม 3 ชั้น 11 โรงแรมปรินซ์พาเลซ มหานาค กรุงเทพฯ
นายจุติ กล่าวว่า รัฐบาลมีนโยบายในการพัฒนาคนให้มีความพร้อมไปสู่ศตวรรษใหม่แห่งการเปลี่ยนแปลง โดยให้ความสําคัญกับภาคประชาสังคมและการพัฒนาทุนมนุษย์ รวมถึงผู้นําสตรียุคใหม่ที่รู้ทันต่อข้อมูลข่าวสารและการเปลี่ยนแปลงที่เกิดขึ้นในโลก ซึ่งในยุคปัจจุบัน ความท้าทายของสตรี คือการใช้เทคโนโลยีให้เป็นประโยชน์หรือจะกลายเป็นทาสของเทคโนโลยี อีกทั้งการใช้เวลาว่างให้เกิดประโยชน์ โดยเฉพาะการหารายได้เข้าสู่ครอบครัว สําหรับผู้นําสตรีหากเปรียบเทียบกับนักรบ ทุกคนคือนักรบแถวหน้าของประเทศ ซึ่งตนเชื่อว่าในมิติของเศรษฐกิจและสังคม สตรีสามารถเข้ามามีส่วนร่วมทางการเมืองได้มากกว่านี้ ตัวอย่าง เช่น ในประเทศไทย ภาคธุรกิจมีสตรีเข้าสู่ตําแหน่งบริหารสําคัญขององค์กร ร้อยละ 44 ส่วนในภาคการเมืองมีสตรีที่เป็นสมาชิกวุฒิสภา (สว.) เพียงร้อยละ 10 และสมาชิกสภาผู้แทนราษฎร (สส.) เพียงร้อยละ 15 แต่ในประเทศที่มีความคิดก้าวหน้าและให้ความสําคัญกับโอกาสและความเสมอภาคทางเพศสูง เช่น ประเทศสวีเดน มีสตรีในสภาถึง ร้อยละ 44 นับว่าสตรียังมีบทบาททางการเมืองน้อยกว่าบุรุษ ดังนั้น ผู้นําสตรีทุกคนต้องเข้ามามีส่วนร่วม เพราะสตรีทุกคนควรได้รับความเท่าเทียมอย่างเป็นธรรม
นายจุติ กล่าวต่ออีกว่า ตนเชื่อว่าสตรีทุกคนสามารถเป็นผู้นําของสังคม และสร้างประโยชน์ให้แก่ประเทศชาติได้ ซึ่งการเป็นผู้นําที่ดีควรมีความฉลาดใน 7 มิติ ได้แก่ 1) ฉลาดทางความคิด 2) ฉลาดทางอารมณ์ 3) ฉลาดคิดอย่างสร้างสรรค์ 4) ฉลาดในการทํางานร่วมกัน 5) ฉลาดในการเตรียมพร้อมรับมือกับความเปลี่ยนแปลง 6) ยึดมั่นในคุณธรรมศีลธรรม และ 7) ฉลาดในการจะเป็นตัวอย่างที่ดีของสังคม นอกจากนี้ จําเป็นต้องมีปัจจัยความสําเร็จในการเป็นผู้นํา 8 ประการ ได้แก่1) มีสมาธิจดจ่อในการอ่าน จึงจะสามารถรวบรวมความคิด ตัดสินใจได้อย่างมีเหตุผล 2) รักในสิ่งที่ทําและทําในสิ่งที่รัก 3) ใส่ใจรายละเอียดและในขณะเดียวกันต้องมองภาพใหญ่ ต้องรู้เป้าหมายคืออะไร 4) มีความอดทนเพื่อนนําไปถึงเป้าหมาย 5) มีความเพียร 6) รู้จักตั้งคําถามเพื่อให้เข้าใจในการทํา 7) มีการวางแผนในการทํางาน และ 8) มีการแก้ไขปัญหาให้ถูกจุดและไม่สร้างปัญหาใหม่ ซึ่งทั้งหมดจะทําให้เป็นแบบอย่างของผู้นําสตรีที่มีภาพลักษณ์ดี พร้อมรับการเปลี่ยนแปลงในศตวรรษที่ 21 อันจะนําไปสู่การพัฒนาครอบครัว ชุมชน องค์กร และสังคมได้อย่างมั่นคงและยั่งยืนต่อไป
นายจุติ กล่าวเพิ่มเติมว่า สําหรับการสัมมนาเชิงปฏิบัติการเพื่อส่งเสริมสถานภาพการมีส่วนร่วมและการตัดสินใจของสตรี รุ่นที่ 2 จัดขึ้นเพื่อเปิดโอกาสให้สตรีทุกคนได้มีทักษะและกระบวนการความคิดพร้อมรับมือกับความเปลี่ยนแปลงของกระแสโลก พร้อมทั้งมุ่งส่งเสริมและสนับสนุนให้ผู้นําสตรีทุกคนมีโอกาสเข้ามามีส่วนร่วมในการทํางานการเมืองระดับท้องถิ่นและระดับประเทศมากยิ่งขึ้น เพื่อจะได้เข้าไปเป็นผู้แทนให้กับสตรีทุกคน โดยได้รับความร่วมมือจากวิทยากรผู้ทรงคุณวุฒิที่จะให้ความรู้และคําปรึกษาแนะนําในเรื่องต่างๆ อาทิ บทบาทและความสําคัญของสตรีในชุมชน การบริหารจัดการเศรษฐกิจครัวเรือน และการมีส่วนร่วมในองค์กรปกครองส่วนท้องถิ่น การร่วมวิเคราะห์ว่าทําไมจึงมีสตรีจํานวนน้อยในองค์กรปกครองส่วนท้องถิ่น หลักการปกครองตนเอง การกระจายอํานาจและบทบาทหน้าที่ขององค์กรของท้องถิ่น กฎหมายที่เกี่ยวข้องกับการเลือกตั้งท้องถิ่น เทคนิควิธีการหาเสียงที่มีประสิทธิภาพ บุคลิกภาพและการพูดในที่สาธารณะ การจัดทีมวางแผนปฏิบัติการหาเสียงเลือกตั้ง และการวางแผนเลือกตั้ง เป็นต้น